双调・殿前欢
作者：吴西逸
朝代：元

paragraphs: 懒云窝，懒云堆里即无何。
半间茅屋容高卧，往事南柯。
红尘自网罗，白日闲酬和，青眼偏空阔。
风波远我，我远风波。
懒云仙，蓬莱深处恣高眠。
笔床茶灶添香篆，尽意留连。
闲吟白雪篇，静阅丹砂传，不羡青云选。
林泉爱我，我爱林泉。
懒云巢，碧天无际雁行高。
玉箫鹤背青松道，乐笑游遨，溪翁解冷淡嘲，山鬼放揶揄笑，村妇唱糊涂调。
风涛险我，我险风涛。
懒云关，一泓流水绕弯环。
半窗斜日留晴汉，鸟倦知还。
高眠仿谢安，归计寻张翰，作赋思王粲。
溪山恋我，我恋溪山。
懒云翁，一襟风月笑谈中。
生平傲杀繁华梦，已悟真空。
茶香水玉钟，酒竭玻璃翁，云绕蓬莱洞。
冥鸿笑我，我笑冥鸿。
懒云凹，按行松菊讯桑麻。
声名不在渊明下，冷淡生涯。
味偏长凤髓茶，梦已随胡蝶化，身不入麒麟画。
莺花厌我，我厌莺花。